
ส่วนที่  ๑
บทนำ
1.1 ลักษณะของแผนพัฒนาสามปี
       แผนพัฒนาสามปี  หมายถึง แผนพัฒนาเศรษฐกิจและสังคมของเทศบาลตำบล ที่สอดคล้องกับแผนยุทธศาสตร์การพัฒนา อันมีลักษณะเป็นการกำหนดรายละเอียด แผนงาน โครงการพัฒนาที่จัดทำขึ้นสำหรับปีงบประมาณแต่ละปี ซึ่งมีความต่อเนื่องและเป็นแผนก้าวหน้า   ครอบคลุมระยะเวลาสามปี โดยมีการทบทวนเพื่อปรับปรุงเป็นประจำทุกปี
        แผนพัฒนาสามปีเป็นการแปลงยุทธศาสตร์การพัฒนาไปสู่การปฏิบัติ โดยมีหลักคิดที่ว่า ภายใต้การพัฒนาได้มากกว่าหนึ่งแนวทาง และภายใต้แนวทางการพัฒนาหนึ่งจะมีโครงการ/กิจกรรมได้มากกว่าหนึ่งโครงการ/กิจกรรมที่จะต้องนำมาดำเนินการเพื่อให้บรรลุวัตถุประสงค์และเป้าหมายที่ต้องการในแต่ละยุทธศาสตร์การพัฒนา ซึ่งจะมีผลต่อวัตถุประสงค์ เป้าหมาย จุดมุ่งหมายการพัฒนาอย่างยั่งยืน และวิสัยทัศน์ในที่สุด
        นอกจากนั้นแผนพัฒนาสามปี เป็นแผนที่มีความสัมพันธ์ใกล้ชิดกับงบประมาณรายจ่ายประจำปี กล่าวคือ เทศบาลตำบลใช้การวางแผนพัฒนาเป็นเครื่องมือในการจัดทำงบประมาณรายจ่ายประจำปี โดยนำโครงการ/กิจกรรมจากแผนพัฒนาสามปี ในปีที่จะจัดทำงบประมาณรายจ่ายประจำปีไปจัดทำงบประมาณ เพื่อให้กระบวนการจัดทำงบประมาณเป็นไปด้วยความรอบคอบ และผ่านกระบวนการมีส่วนร่วมของประชาชน
แผนพัฒนาสามปี มีลักษณะกว้างๆ ดังต่อไปนี้


๑. เป็นเอกสารที่แสดงความสอดคล้องกับแผนยุทธศาสตร์การพัฒนา


๒. เป็นเอกสารที่แสดงแนวทางการพัฒนาและวัตถุประสงค์ของแนวทางการพัฒนาที่ชัด                                        
                       เจนและมีลักษณะเฉพาะเจาะจงที่ดำเนินการ
๓. เป็นเอกสารที่แสดงโครงการ/กิจกรรมการพัฒนาที่จะดำเนินการเป็นห้วงระยะเวลา สามปี
๔. เป็นเอกสารที่จะแสดงความเชื่อมโยงระหว่างแผนยุทธศาสตร์การพัฒนากับ   
    งบประมาณรายจ่ายประจำปี
1.2 วัตถุประสงค์ของการจัดทำแผนพัฒนาสามปี
       เพื่อให้องค์กรปกครองส่วนท้องถิ่นนำมาตัดสินใจกำหนดแนวทางการดำเนินงานและใช้ทรัพยากรการบริหารของท้องถิ่นอย่างมีประสิทธิภาพเพื่อให้เกิดประโยชน์สาธารณะสูงสุด
       ทรัพยากรการบริหารโดยทั่วไปประกอบด้วย


เงิน ทั้งเงินงบประมาณขององค์กรปกครองส่วนท้องถิ่นเอง และแหล่งงบประมาณภายนอก  รวมทั้งมาตรการประหยัดงบประมาณรายจ่ายด้วย


คน ซึ่งหมายความรวมตั้งแต่ผู้บริหารท้องถิ่น  พนักงานขององค์การปกครองส่วนท้องถิ่นทุกระดับซึ่งจะมีความแตกต่าง หลากหลายทั้งด้านความรู้  ทักษะ และทัศนคติ ซึ่งองค์กรปกครองส่วนท้องถิ่นจะต้องนำศักยภาพของกำลังคนเหล่านั้นมาใช้  รวมทั้งต้องพัฒนากำลังคนเพื่อเพิ่มประสิทธิภาพการทำงานให้องค์กรปกครองส่วนท้องถิ่น และถ้าพิจารณาในความหมายอย่างกว้างและอาจหมายความรวมถึงประชาชนในท้องถิ่นซึ่งจะมีส่วนในการพัฒนาท้องถิ่นด้วย


วัสดุอุปกรณ์ หมายถึง เครื่องจักรเครื่องมือ รวมทั้งอาคารสถานที่ที่จะสามารถนำมาใช้ในการบริหารจัดการท้องถิ่นให้เกิดการพัฒนาสูงสุด โดยมีการพัฒนาวัสดุอุปกรณ์ให้มีความทันสมัยเพื่อรองรับความก้าวหน้าของสังคมโดยส่วนรวมได้อย่างเท่าทัน และใช้วัสดุอุปกรณ์ดังกล่าวอย่างเต็มศักยภาพ


การบริหารจัดการ เป็นสิ่งที่จะช่วยขับเคลื่อนทรัพยากรทั้งสามประการข้างต้นให้เป็นไปอย่างมีประสิทธิภาพ  และมีสภาพการพัฒนาอย่างยั่งยืน การบริหารจัดการเป็นทั้งศาสตร์และศิลป์ที่ต้องศึกษาและนำไปปฏิบัติอย่างต่อเนื่อง
1.3 ขั้นตอนในการจัดทำแผนพัฒนาสามปี
       หลังจากที่ได้มีการกำหนดยุทธศาสตร์การพัฒนาและแนวทางการพัฒนาในแผนยุทธศาสตร์    แล้วจะต้องถึงขั้นตอนในการแปลงสู่การปฏิบัติโดยการจัดทำแผนพัฒนาสามปี ซึ่งได้กำหนดขั้นตอนการจัดทำเป็นแนวทางให้องค์กรปกครองส่วนท้องถิ่นนำไปดำเนินการ ๗ ขั้นตอนดังนี้
       ขั้นตอนที่  ๑ การเตรียมการจัดทำแผน


๑. งานนโยบายและแผนซึ่งเป็นหน่วยงานที่รับผิดชอบการจัดทำแผนพัฒนาดำเนินการชี้แจงวัตถุประสงค์  ความสำคัญและความจำเป็นในการจัดทำแผนพัฒนาสามปีต่อผู้บริหารท้องถิ่นผ่านปลัดเทศบาลตำบล เพื่อให้ผู้บริหารทราบถึงภารกิจที่จะต้องดำเนินการต่อไป  


๒. หน่วยงานที่รับผิดชอบ แจ้งให้ผู้ที่เกี่ยวข้องทราบ ได้แก่ คณะกรรมการพัฒนาท้องถิ่น  คณะกรรมการสนับสนุนการจัดทำแผนพัฒนาท้องถิ่นหน่วยงานภายในขององค์กรปกครองส่วนท้องถิ่นและประชาคมท้องถิ่น
       ขั้นตอนที่  ๒ การคัดเลือกยุทธศาสตร์และแนวทางการพัฒนา   


๑. ในขั้นตอนนี้  คณะกรรมการสนับสนุนการจัดทำแผนพัฒนา  จะสรุปยุทธศาสตร์การพัฒนา  และแนวทางการพัฒนาจากแผนยุทธศาสตร์การพัฒนา  พร้อมทั้งข้อมูลที่เกี่ยวข้อง ปัญหาความต้องการของคนท้องถิ่น  รวมทั้งสรุปยุทธศาสตร์การพัฒนาของจังหวัด/อำเภอ  และนโยบายของผู้บริหารท้องถิ่น  เพื่อนำเสนอต่อคณะกรรมการพัฒนาท้องถิ่น


๒. คณะกรรมการพัฒนาท้องถิ่น  จัดการประชุมร่วมระหว่างคณะกรรมการพัฒนาท้องถิ่นประชาคมท้องถิ่นและส่วนราชการที่เกี่ยวข้อง  เพื่อร่วมกันพิจารณา คัดเลือกยุทธศาสตร์การพัฒนา แนวทางการพัฒนาที่สมควรนำมาใช้เป็นแนวทางการจัดทำแผนพัฒนาสามปี เพื่อเป็นกรอบในการพิจารณาจัดทำโครงการ/กิจกรรมในแผนพัฒนาสามปีต่อไป


๓. เมื่อได้แนวทางการพัฒนาแล้ว เวทีการประชุมร่วมพิจารณาว่าจะมีโครงการ/กิจกรรมอะไรบ้างที่ต้องดำเนินการเพื่อให้บรรลุวัตถุประสงค์และเป้าหมายของแนวทางการพัฒนาที่คัดเลือกมา  ใช้เป็นกรอบในการพัฒนา


๔. โครงการ/กิจกรรมที่พิจารณากำหนดอาจมีเป็นจำนวนมาก  ดังนั้น ในขั้นตอนนี้จะต้องมีการดำเนินการ  ดังนี้
(๑) พิจารณาความเกี่ยวเนื่องกันระหว่างยุทธศาสตร์หรือระหว่างแนวทางการพัฒนา  ซึ่งหากกำหนดในแผนพัฒนาสามปีแล้ว จะต้องกำหนดห้วงเวลาการดำเนินงานที่สอดรับกัน


(๒) ให้พิจารณานำโครงการ/กิจกรรม จากแผนชุมชนที่เกินขีดความสามารถในการดำเนินการของชุมชนที่สอดคล้องกับยุทธศาสตร์การพัฒนาในแผนยุทธศาสตร์การพัฒนามาประกอบการจัดทำแผนพัฒนาสามปี



(๓) มีการจัดลำดับความสำคัญของโครงการ/กิจกรรม เพื่อที่จะบรรจุลงในแผนพัฒนาสามปี ได้อย่างเหมาะสม  
(๔) เนื่องจากกิจกรรมที่จะต้องดำเนินการมีความหลากหลาย ดังนั้น ในขั้นตอนของการพิจารณากำหนดกิจกรรม องค์กรปกครองส่วนท้องถิ่นที่จะต้องคำนึงถึงสิ่งต่างๆ ดังต่อไปนี้


     (๔.๑) งบประมาณรายรับ รายจ่ายขององค์กรปกครองส่วนท้องถิ่น


     (๔.๒) ทรัพยากรการบริหารอื่นๆ ขององค์กรปกครองส่วนท้องถิ่น


     (๔.๓) ภาคีการพัฒนาที่สามารถเข้ามาร่วมดำเนินการหรือมีภารกิจรับผิดชอบการดำเนินการในเรื่องนั้นๆ  เมื่อพิจารณาด้านต่าง ๆ ดังกล่าวมาแล้ว จะต้องแยกประเภทของโครงการออก อย่างน้อยสามประเภท คือ

(๔.๔)โครงการที่องค์กรปกครองส่วนท้องถิ่นดำเนินการเอง กล่าวคือมีขีดความสามารถทั้งทางด้านกำลังเงิน กำลังคน วัสดุอุปกรณ์ และความรู้ทางด้านการบริหารจัดการที่จะดำเนินการได้เอง

(๔.๕) โครงการที่องค์กรปกครองส่วนท้องถิ่นอุดหนุนให้หน่วยงานอื่นดำเนินการ  เพื่อให้เกิดประสิทธิภาพในการดำเนินงาน  เนื่องจากเป็นงานที่อยู่ในอำนาจหน้าที่  แต่องค์กรปกครองส่วนท้องถิ่นไม่สามารถหรือไม่ประสงค์จะดำเนินการ จึงมอบให้หน่วยงานอื่นดำเนินการแทนโดยการตั้งงบประมาณเป็นเงินอุดหนุนให้ตามระเบียบวิธีการของทางราชการ

(๔.๖) โครงการที่ขอรับการสนับสนุนจากหน่วยงานอื่น ทั้งราชการบริหารส่วนกลางส่วนภูมิภาค รัฐวิสาหกิจ หน่วยงานอื่น และภาคเอกชน  อันเนื่องมาจาก เป็นโครงการขนาดใหญ่ หรือเป็นโครงการที่หน่วยงานดังกล่าวเป็นหน่วยปฏิบัติและมีหน้าที่จัดบริการสาธารณะดังกล่าวอยู่แล้ว ทั้งนี้ รวมถึงโครงการเงินอุดหนุนเฉพาะกิจ 

ขั้นตอนที่ ๓ การเก็บรวบรวมข้อมูลและการวิเคราะห์ข้อมูล
     การเก็บรวบรวมข้อมูล
     คณะกรรมการสนับสนุนการจัดทำแผนพัฒนาท้องถิ่น ดำเนินการสำรวจและเก็บรวบรวม   ข้อมูลที่จำเป็นต่อการจัดทำแผนพัฒนาสามปี เพื่อที่จะนำมาวิเคราะห์ แนวทางการพัฒนา โครงการ/กิจกรรม ได้อย่างถูกต้อง  



ขั้นตอนที่ ๔ การกำหนดวัตถุประสงค์ของแนวทางการพัฒนา


     ๑. หลังจากได้แนวทางการพัฒนาในช่วงสามปีแล้ว ให้ที่ประชุมร่วมกันพิจารณาคัดเลือกวัตถุประสงค์ของยุทธศาสตร์การพัฒนา มาจัดทำเป็นวัตถุประสงค์ของแนวทางการพัฒนา โดยพิจารณาคัดเลือกวัตถุประสงค์ของยุทธศาสตร์การพัฒนาจากแผนยุทธศาสตร์การพัฒนา ที่สอดคล้องกับแนวทางการพัฒนาในช่วงสามปี  โดยนำวัตถุประสงค์ดังกล่าวมาจัดทำเป็นวัตถุประสงค์ของแนวทางการพัฒนาในช่วงสามปี
      ๒. ที่ประชุมพิจารณากำหนดโครงการ/กิจกรรมการพัฒนา ที่จะต้องดำเนินการตามแนวทางที่คัดเลือก  หากกิจกรรมที่จะดำเนินการมีความหลากหลาย ที่ประชุมจะต้องพิจารณาในประเด็นดังต่อไปนี้ด้วยคือ
    ๒.๑ พิจารณากิจกรรมที่ต้องดำเนินการเพื่อให้บรรลุวัตถุประสงค์ของแนวทางการพัฒนาที่กำหนดอย่างรอบคอบซึ่งอาจจะมีทั้งโครงการ/กิจกรรมที่องค์กรปกครองส่วนท้องถิ่นดำเนินการเอง  โครงการ/กิจกรรมที่ร่วมดำเนินการกับหน่วยงานอื่น  หรือโครงการ/กิจกรรมที่หน่วยงานอื่นเป็นผู้ดำเนินการ


          ๒.๒ พิจารณาจัดลำดับความสำคัญของโครงการ/กิจกรรม 


          ๒.๓ พิจารณาถึงความเชื่อมโยงของกิจกรรมทั้งในด้านกระบวนการดำเนินงานและในด้านผลของการดำเนินการ  
    ๒.๔ พิจารณาคัดเลือกโครงการ/กิจกรรม
    - จากความจำเป็นเร่งด่วน
    - ขีดความสามารถทางทรัพยากรการบริหารขององค์กรปกครองส่วนท้องถิ่น
    - ความเชื่อมโยงของกิจกรรม  และระยะเวลาที่จะดำเนินการ

ขั้นตอนที่ ๕ การจัดทำรายละเอียดโครงการ/กิจกรรมการพัฒนา


     คณะกรรมการสนับสนุนการจัดทำแผนพัฒนาท้องถิ่นพิจารณาคัดเลือกโครงการที่  สอดคล้องกับแนวทางการพัฒนาในช่วงสามปี มาจัดทำรายละเอียดโครงการในด้านเป้าหมาย ผลผลิต   ผลลัพธ์ งบประมาณ ระยะเวลา ผู้รับผิดชอบ และตัวชี้วัดความสำเร็จ  โดยเน้นการศึกษารายละเอียดของกิจกรรมที่จะดำเนินการในปีแรกของแผนพัฒนาสามปี  เพื่อให้สามารถนำไปจัดทำงบประมาณรายจ่ายประจำปีได้ต่อไป

ขั้นตอนที่ 6 การจัดทำร่างแผนพัฒนาสามปี


     ๑. คณะกรรมการสนับสนุนการจัดทำแผนพัฒนาท้องถิ่น จัดทำร่างแผนพัฒนาสามปี  
โดยมีเค้าโครงประกอบด้วย 4 ส่วน ดังนี้




ส่วนที่  ๑  บทนำ



ส่วนที่  ๒  สรุปผลการพัฒนาท้องถิ่นในปีที่ผ่านมา



ส่วนที่  ๓  การนำแผนพัฒนาสามปีไปสู่การปฏิบัติ



ส่วนที่  ๔  การติดตามและประเมินผลโครงการ


       ๒.คณะกรรมการสนับสนุนการจัดทำแผนพัฒนาท้องถิ่น จัดเวทีประชาคม ซึ่งประกอบด้วยคณะกรรมการพัฒนาท้องถิ่น  ประชาคมท้องถิ่น  และหน่วยงานที่เกี่ยวข้อง  เพื่อเสนอร่างแผนพัฒนาสามปีและรับฟังความคิดเห็น  ข้อเสนอแนะ แล้วนำไปปรับปรุงแผนพัฒนาสามปีให้สมบูรณ์ต่อไป


      ๓. คณะกรรมการสนับสนุนการจัดทำแผนพัฒนาท้องถิ่นนำร่างแผนพัฒนาสามปีที่ ปรับปรุงแล้วเสนอต่อคณะกรรมการพัฒนาท้องถิ่นเพื่อพิจารณา

ขั้นตอนที่  ๗ การอนุมัติและประกาศใช้แผนพัฒนาสามปี
      ๑. คณะกรรมการพัฒนาท้องถิ่นเสนอร่างแผนพัฒนาสามปีที่ผ่านการพิจารณาให้     ผู้บริหารท้องถิ่น พิจารณาอนุมัติ 




      ๒. เมื่อผู้บริหารท้องถิ่นพิจารณาอนุมัติใช้แผนพัฒนาสามปี  ประกาศใช้แผนพัฒนาสามปีและนำไปปฏิบัติ  รวมทั้งแจ้งสภาท้องถิ่น  คณะกรรมการพัฒนาท้องถิ่น คณะอนุกรรมการประสานแผนพัฒนาระดับอำเภอ  และหน่วยงานที่เกี่ยวข้อง  รวมทั้งประกาศให้ประชาชนและหน่วยงานที่เกี่ยวข้องได้รับทราบโดยทั่วไป 
1.4 ประโยชน์ของการจัดทำแผนพัฒนาสามปี
                   ตามระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 ข้อ 25 ได้กำหนดให้องค์กรปกครองส่วนท้องถิ่นใช้แผนพัฒนาสามปีเป็นกรอบในการจัดทำงบประมาณรายจ่ายประจำปี  และระเบียบกระทรวงมหาดไทย ว่าด้วยวิธีการงบประมาณขององค์กรปกครองส่วนท้องถิ่น พ.ศ. 2541 และที่แก้ไขเพิ่มเติม ข้อ 22 ที่กำหนดให้ใช้แผนพัฒนาขององค์กรปกครองส่วนท้องถิ่นเป็นแนวทางในการจัดทำงบประมาณฯ ดังนั้นประโยชน์ของการจัดทำแผนพัฒนาสามปีขององค์กรปกครองส่วนท้องถิ่นซึ่งมีอำนาจหน้าที่มากมายหลายประการโดยเฉพาะการให้บริการสาธารณะแก่ประชาชนนับว่าเป็นหัวใจต่อการบริหารงานขององค์กรปกครองส่วนท้องถิ่น ซึ่งการที่จะดำเนินการดังกล่าวให้ประสบผลสำเร็จได้จะต้องอาศัยการบริหารงบประมาณอย่างมีประสิทธิภาพ  คุ้มค่าและประหยัดซึ่งเครื่องมือที่สำคัญประการหนึ่ง คือ การจัดทำงบประมาณให้สอดคล้องกับแผนพัฒนาท้องถิ่น เพื่อให้การพัฒนาท้องถิ่นเป็นไปอย่างมีทิศทางสามารถวิเคราะห์การใช้จ่ายงบประมาณล่วงหน้าและตรวจสอบได้อันจะนำไปสู่การแก้ไขปัญหาได้ตรงกับความต้องการของประชาชนและเกิดประสิทธิผล



การจัดทำแผนพัฒนาสามปี เป็นเครื่องมือที่จะช่วยให้องค์กรปกครองส่วนท้องถิ่น ได้พิจารณาอย่างรอบคอบให้เห็นถึงความเชื่อมโยงระหว่างแนวทางการดำเนินงานต่างๆ ที่อาจจะมีความเชื่อมโยงและส่งผลทั้งในเชิงสนับสนุน และเป็นอุปสรรคต่อกัน เพื่อให้องค์กรปกครองส่วนท้องถิ่นนำมาตัดสินกำหนดแนวทางการดำเนินงานและใช้ทรัพยากรการบริหารของท้องถิ่นอย่างมีประสิทธิภาพเพื่อให้เกิดประโยชน์สาธารณะสูงสุด

